
На основу члана 138. став 1. Устава Републике Србије ("Сл. гласник РС", бр. 98/2006 и 115/2021) и члана 37. Закона о Заштитнику грађана („Службени гласник РС“, бр. 105/2021), у испитном поступку оцене законитости и правилности рада Министарства унутрашњих послова, покренутом по притужби АА из …, након окончаног испитног поступка Заштитник грађана је сачинио
ИЗВЕШТАЈ О СЛУЧАЈУ СА ПРЕПОРУКАМА
Заштитнику грађана обратио се притужбом АА из … указујући да се због своје националне припадности суочава са проблемима и некоректним поступањем командира Полицијске станице у Прешеву. Како је наведено, притужилац је тренутно на боловању, а командир станице је више пута слао полицијске патроле да му уруче различита документа. Притужилац истиче да је указао да не познаје довољно српски језик и ћириличко писмо и да не разуме документа која су му уручена, а да је на територији општине Прешево албански језик и писмо у равноправној службеној употреби. У вези са проблемима с којима се суочава обраћао се Министарству унутрашњих послова, али нису предузете мере да се проблем на који је указао реши.
Испитујући испуњеност услова за поступање по поднетој притужби у оквиру навода притужбе и разматрајући приложену документацију, Заштитник грађана је донео Закључак о покретању испитног поступка оцене законитости и правилности рада Министарства унутрашњих послова и сходно члану 33. став 4. и члану 34. став 1. Закона о Заштитнику грађана, акт дел. бр. 22567 од 1. 9. 2022. године, којим је затражено изјашњење.
Министарство унутрашњих послова, Секретаријат, Одељење за обраду података, притужбе и сарадњу са независним телима,  је након упућене ургенције за поступање акт дел. бр. 25745 од 11. 10. 2022. године, обавестило Заштитника грађана актом број: 072/…/22-3 од 11. 10. 2022. године, који је примљен 18. 10. 2022. године, о следећим чињеницама: 

· да су извршене провере сваког појединачног случаја поступања полицијских службеника Полицијске станице Прешево и начина на који је уручен документ полицијском службенику АА;

· да је дана 30. 6. 2020. године, покушано прво уручење Закључка о покретању дисциплинског поступка бр. 116-…/2020 које је притужилац одбио да прими; 

· да је о поступању притужиоца сачињена службена белешка бр…./20 и о истој упознат дисциплински старешина актом бр. …/20;  
· да је дана 13. 4. 2021. године притужиоцу поново покушано уручење Решења дисциплинског старешине бр. 116-…/2020, које је притужилац одбио да прими наводећи да не разуме српски језик и ћириличко писмо и истакао захтев да му се решење изради на албанском језику и писму;
· да је о поступању притужиоца сачињена службена белешка бр. 853-…/2021, а полицијски службеници су предметно решење на српском језику и ћириличком писму залепили на капији породичне куће;

· да је дана 14. 3. 2022. године, покушано уручење Закључка о покретању дисциплинског поступка бр. 116-…/21 од 23. 2. 2022. године, полицијском службенику, односно притужиоцу АА;
· да је притужилац одбио да прими предметни Закључак и поново истакао захтев да му се Закључак достави израђен на албанском језику и писму и да не разуме српски језик и ћириличко писмо;
· да је о поступању сачињена службена белешка бр. …/22 и обавештен дисциплински старешина 30. 3. 2022. године;
· да је дана 14. 6. 2022. године, притужиоцу покушано уручење Решења начелника Полицијске управе Врање број: 116-…/22 од 9. 6. 2022. године, о привременом удаљењу са рада у Министарству унутрашњих послова, које је мајка притужиоца одбила да прими уз наводе да је АА код лекара, о чему је поднет извештај РП. Бр. …/22;
· да је дана 17. 6. 2022. године, притужиоцу је достављено обавештење о покушају уручења ПР. Бр. …/22;
· да је дана 11. 7. 2022. године, Одсеку за људске ресурсе Полицијске станице Прешево достављено је решење са обавештењем, извештајима о покушајима уручења и службена белешка.
У истом изјашњењу наведено је и следеће: да је начелник Полицијске станице ББ изнео да је утврђено да су полицијски службеници поступали у складу са одредбама Закона о општем управном поступку и да права притужиоца, полицијског службеника АА повређена.
Заштитник грађана је након пријема наведеног изјашњења, а имајући у виду да је притужилац недвосмислено истакао захтев да се поступак који се води пред органом управе против њега, води на албанском језику и писму, који је у службеној употреби на територији општине Прешево, затражио од Министарства унутрашњих послова да достави информације о томе да ли су решења израђена на албанском језику и писму, актом дел. бр. 28679 од 14. 11. 2022. године. 

Министарство унутрашњих послова, Секретаријат, Одељење за обраду података, притужбе и сарадњу са независним телима, доставило је Заштитнику грађана изјашњење 02/4 број 072/…/22-10 од 14. 12. 2022. године, којим је поново оспорило основаност притужбе полицијског службеника АА. У свом изјашњењу контролисани орган је навео да сматра да су у конкретном предмету полицијски службеници поступали у складу са Законом о службеној употреби језика и писама, а да притужилац ни у једном случају није захтевао да се поступак води на његовом матерњем језику, те да решења нису донета на албанском језику и писму.
***

Приликом утврђивања да ли је поступањем органа управе дошло до повреде права припадника националних мањина на службену употребу албанског језика и писма, Заштитник грађана је нарочито имао у виду следеће:

Устав Републике Србије
 у начелима, поред осталог, утврђује службену употребу језика и писама у Републици Србији. Према члану 10. став 1. Устава, у Србији су у службеној употреби српски језик и ћириличко писмо. Службена употреба других језика и писама допуштена је под условом да је заснована на Уставу и уређена законом (члан 10. став 2. Устава).

Члан 79. Устава, у ставу 1. изричито наводи одређене сфере друштвеног живота у којима je могуће службено употребљавати мањинске језике: у срединама где чине значајнију популацију, припадници националних мањина имају право да: органи јавне власти (државни, покрајински и локални), као и организације којима су поверена јавна овлашћења воде поступак и на свом језику; на свом језику могу да користе своје име и презиме; у срединама где чине значајну популацију, традиционални локални називи, имена улица, насеља и топографске ознаке могу да буду исписани и на њиховом језику. 

Закон о службеној употреби језика и писама
 - Службеном употребом језика и писама, у смислу овог закона, сматра се употреба језика и писама у раду: државних органа, органа аутономних покрајина, градова и општина (у даљем тексту: органи), установа, предузећа и других организација кад врше јавна овлашћења (у даљем тексту: организације које врше јавна овлашћења) (члан 2. став 1).
У смислу Закона, службена употреба нарочито подразумева: усмено и писмено општење органа и организација међусобно, као и са странкама; вођење поступака за остваривање и заштиту права и дужности грађана; вођење прописаних евиденција; издавање јавних и других исправа које су од интереса за остваривање утврђених права грађана; остваривање права, дужности и одговорности радника из рада и по основу рада. (члан 3.).

У члану 6. Закон предвиђа право сваког лица да у поступку пред органом и организацијом, која вршећи јавна овлашћења решава о његовом праву и обавези, употребљава свој језик и у поступку се упознаје с чињеницама на свом језику.
Закон о службеној употреби језика и писама чланом 11. став 3. прописује да службена употреба језика националних мањина из става 1. овог члана подразумева између осталог и издавање јавних исправа и вођење службених евиденција и збирки личних података на језицима националних мањина и прихватање тих исправа на тим језицима као пуноважних.

Члан 12. истог Закона, предвиђа да се првостепени управни, кривични, парнични или други поступак у коме се решава о правима и дужностима грађана води се на српском језику. Поступак из става 1. овог члана може се водити и на језику националних мањина који је у службеној употреби у органу, односно у организацији која води поступак.

Ако је орган, односно организација која води поступак образована за више општина, поступак се може водити на језицима националних мањина који су у службеној употреби у општинама обухваћеним подручјем тог органа, односно организације и то за странке у поступку - припаднике националних мањина који имају пребивалиште у општини у којој је у службеној употреби језик националне мањине.

Истим чланом став. 4. предвиђено је да кад у поступку учествује једна странка - припадник националне мањине, поступак се, на њен захтев, води на језику националне мањине који је у службеној употреби у органу, односно организацији која води поступак.

Чланом 14. истога Закона предвиђено је да записник и одлуке у првостепеном поступку и у вези с тим поступком израђују се, као аутентични текстови, на српском језику и на језику националне мањине, ако је на језику националне мањине вођен поступак.

Законом о општем управном поступку
 чланом 4. предвиђено је да је у управном поступку у службеној употреби српски језик и ћириличко писмо, а латиничко писмо на начин утврђен законом. Ставом 2. истог члана предвиђено је да у подручјима у којима је у службеној употреби и језик националне мањине, поступак се води и на језику и уз употребу писма те националне мањине, у складу са законом.
Чланом 7. став 1.  Закона о општем управном поступку прописано је да је орган дужан да омогући странци да што лакше заштити и оствари своја права и правне интересе, али не на штету права и правних интереса трећих лица, нити јавног интереса.
Чланом 8. став 1.  Закона о општем управном поступку прописано је да орган по службеној дужности пази да незнање и неукост странке и другог учесника у поступку не буде на штету права која им припадају.

Чланом 9. став 1.  Закона о општем управном поступку прописано је да је орган  дужан да странкама омогући да успешно и целовито остваре и заштите права и правне интересе.
Закон о полицији
 у члану 5. прописује је да су запослени у Министарству и Полицији дужни да једнако поступају према свима без обзира на њихову расну, полну или националну припадност, њихове различитости које проистичу из друштвеног порекла, рођења, вероисповести, политичког или другог уверења или опредељења, рода и родног идентитета, имовног стања, културе, језика, старости и психичког или физичког инвалидитета.
Чланом 79. став 3. истог Закона прописано је да кад је то пре упућивања позива познато, позив се, поред српског, сачињава и на другом језику и писму у службеној употреби којим се лице служи. Ако ово није било познато, на захтев лица које се одазвало позиву, садржај позива саопштиће му се на том језику.
***
Након спроведеног испитног поступка оцене законитости и правилности рада, Заштитник грађана констатује да Министарство унутрашњих послова, није у складу са законом израдило и доставило решења и обавештења на албанском језику и писму који је у службеној употреби на територији општине Прешево, притужиоцу, полицијском службенику АА, чиме је повредило Уставом и законима гарантована права притужиоца на службену употребу језика и писма припадника националних мањина, као и на једнаку заштиту права и на правно средство.

Заштитник грађана је утврдио да је притужилац недвосмислено истакао захтев и то више пута да се поступак који се води против њега пред органом управе, Министарством унутрашњих послова, Полицијска станица Прешево, води на албанском језику и писму и да му се сва документа доставе на истом језику.
Разматрајући напред наведено чињенично стање, Заштитник грађана не прихвата ставове које је Министарство унутрашњих послова, навело у својим изјашњењима налазећи да нису правно утемељени и наводи да је пропуштањем да се поступи по захтеву притужиоца да се поступак води на албанском језику и писмо, довело до повреде права на службену употребу језика и писма полицијског службеника АА.
Имајући у виду да је утврдио пропусте у раду Министарства унутрашњих послова, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности, Заштитник грађана упућује следеће
ПРЕПОРУКЕ:
Министарство унутрашњих послова, надлежна организациона јединица ће без одлагања, у складу са Законом о службеној употреби језика и писама, израдити сва решења и обавештења у дисциплинском поступку против полицијског службеника АА на албанском језику и писму и доставити их притужиоцу.
Министарство унутрашњих послова ће и у будућем раду водити рачуна о поштовању службене употребе језика и писма припадника националних мањина.
Министарство унутрашњих послова обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

ЗАМЕНИК ЗАШТИТНИКА ГРАЂАНА

                                                                                               Слободан Томић
	Доставити:

· Министарству унутрашњих послова
· копију притужиоцу, након превођења на албански језик 

	


� „Сл. гласник РС", бр. 98/2006 и 115/2021.


� „Сл. гласник РС", бр. 45/91, 53/93, 67/93, 48/94, 101/2005 - др. закон, 30/2010, 47/2018 и 48/2018 - испр.


� "Сл. гласник РС", бр. 18/2016 и 95/2018 - аутентично тумачење.


� "Сл. гласник РС", бр. 6/2016, 24/2018 и 87/2018.

